钦定古今图书集成/理学汇编/学行典/第226卷 > 《孝者善继人之志赋》〈以人子行孝能继先志为韵〉
## 钦定古今图书集成/理学汇编/学行典/第226卷 > 《孝者善继人之志赋》〈以人子行孝能继先志为韵〉

文彦博

稽《礼经》之垂训，见孝子之奉亲。俾继袭于先志，盖博
谕于后人。必学为箕，既显奉亲之要；无改于父，克彰
务本之因。得不载考斯文，深穷秘旨。非徒树彼教本，
盖以勖于人子。欲令不悖于亲，固在必从于始。克缵
不绪，始则扬武王之休；追祀先公，次则显周旦之美。
徒观其孝道斯盛，国家遂行。悉务无违之教，或敦不
匮之诚。其父析薪，孰云负之靡克；若考作室，但见构
之方成。斯盖君令臣从，上行下效，俾百姓以从化，则
一国而兴孝。用劳用力，率从安义之文；学《礼》学《诗》，敢
悖过庭之教。罔坠先德，弥增懿称。于颠沛而克肖，实
前后以相承。子路之贫屡伤，斯为直养；孟庄之臣不
改，是谓难能。所谓乎君子能劳，后代有继。遵地义以
宁失，守天经而罔替。克绍前烈，我则益务于矜庄；无
废旧勋，我则弥怀于逊悌。是曰有后，无闻辱先。非惟
世济其美，抑亦代不乏贤。史谈著书，迁继而立言垂
世；夏鲧治水，禹绍而随山濬川。懿哉！念《凯风》之言，遵
《白华》之义。盖将无忝尔祖，是用不违其志。夫然则上
自君而下达民，固宜守兹而勿坠。